Ζήνα Κουτσελίνη

Η **Ζήνα Κουτσελίνη** (Σκόπελος, 21 Απριλίου 1970) είναι Ελληνίδα δημοσιογράφος, τηλεοπτικό στέλεχος και παρουσιάστρια με πορεία σε όλους τους εγχώριους τηλεοπτικούς σταθμούς από το 1991 μέχρι σήμερα.

## Νεανικά χρόνια
Γεννήθηκε στις 21 Απριλίου 1970 στη Σκόπελο. Σε ηλικία 13 ετών, η μητέρα της την έστειλε στο Βόλο για να συνεχίσει εκεί το σχολείο, λόγω οικογενειακών προβλημάτων που είχε με τον πατέρα της. Όταν τέλειωσε το σχολείο, σπούδασε δημοσιογραφία στο North College στη Θεσσαλονίκη.

## Καριέρα
Το 1991 έπιασε την πρώτη της δουλειά ως δημοσιογράφος στο Mega Channel. Στην αρχή ήταν ρεπόρτερ στο δελτίο ειδήσεων του καναλιού, ενώ μετά την εξασφάλιση της πρώτης τηλεοπτικής συνέντευξης της Αλίκης Βουγιουκλάκη για το κανάλι ξεκίνησε να ασχολείται περισσότερο με το καλλιτεχνικό ρεπορτάζ. Ακολουθεί η εκπομπή *Πρωινό Παράθυρο* όπου ανήκε στην δημοσιογραφική ομάδα της εκπομπής.

Το 1994 ξεκινά να εργάζεται στον ΑΝΤ1 και την ομάδα της εκπομπής *Άλλοι Καιροί* που παρουσίαζε η Σεμίνα Διγενή μέχρι το 1995 όπου ο σταθμός της πρότεινε να παρουσιάσει η ίδια μία κοινωνική εκπομπή, την οποία πρόταση αρνήθηκε. Τελικά ανέλαβε την αρχισυνταξία της εκπομπής *Κόκκινη Κάρτα* που παρουσίαζε ο Γιώργος Παπαδάκης στο ίδιο κανάλι. Από το 1996 ως το 2002 ήταν η αρχισυντάκτρια της πρωινής εκπομπής του ΑΝΤ1 *[[Πρωινός καφές]]* με παρουσιάστρια την Ελένη Μενεγάκη.

Το 2002 ξεκίνησε την συνεργασία της με τον Alpha TV, όπου ανέλαβε την αρχισυνταξία της εκπομπής *Μπορώ* με παρουσιάστρια την Άννα Δρούζα. Το 2004 ο Γιάννης Λάτσιος της έδωσε τη θέση της υπεύθυνης προγράμματος στο ίδιο κανάλι, ξεκινώντας νέα προγράμματα και επιλέγοντας νέα πρόσωπα για την παρουσίαση εκπομπών. Πιο συγκεκριμένα ανέθεσε στην Κατερίνα Καραβάτου την παρουσίαση της εκπομπής *Κους Κους*, η οποία μέχρι τότε εργαζόταν στον (αλήστου μνήμης) *Star FM 97.1* στη Θεσσαλονίκη, ενώ έδωσε ρόλο παρουσιάστριας στην ηθοποιό Σοφία Αλιμπέρτη.

Το 2006 πήρε μεταγραφή στον Alter Channel με ίδιες αρμοδιότητες. Εκεί, μεταξύ άλλων, ανέθεσε την παρουσίαση εκπομπής στη Φαίη Σκορδά, που μέχρι τότε ζούσε και εργαζόταν στη Θεσσαλονίκη, με τελευταίο σταθμό το Μακεδονία TV. Ένα ακόμα από τα πρόσωπα που ανέδειξε την ίδια περίοδο ήταν και η Σταματίνα Τσιμτσιλή. Το 2008 είχε καταγγελθεί για ανάρμοστη συμπεριφορά και ηθική παρενόχληση στο Alter από την Ένωση Τεχνικών Ιδιωτικής Τηλεόρασης Αττικής. Στην ανακοίνωση τους τόνιζαν το γεγονός ότι επικρατούσε ένα κλίμα εκφοβισμού και τρομοκρατίας. Ένα από τα χαρακτηριστικά περιστατικά ήταν όταν χειροδίκησε και εξύβρισε μια τεχνικό του Alter.

Το 2010 αποφάσισε να επικεντρωθεί περισσότερο στην προσωπική της ζωή από την επαγγελματική, ενώ το επόμενο έτος δημιούργησε την ιστοσελίδα ειδήσεων entertv.gr (μετονομάστηκε το 2020 σε zinapost.gr), η οποία ασχολείται με θέματα όπως επικαιρότητα, lifestyle και συνεντεύξεις. Το 2013 επέστρεψε στην τηλεόραση, και πάλι ως διευθύντρια προγράμματος, στον Alpha TV. Η συνεργασία της με τον σταθμό έληξε ένα χρόνο μετά λόγω της απόλυσης της.

Το καλοκαίρι του 2015 το Star Channel της πρότεινε την παρουσίαση καθημερινής εκπομπής, κάτι που έπραξε με τις *Αλήθειες με τη Ζήνα* έχοντας για περιεχόμενο θέματα της επικαιρότητας και συνεντεύξεις διάσημων και μη προσώπων που απασχολούν την κοινή γνώμη. Το 2016, παρά την μέχρι τότε μέτρια πορεία της εκπομπής, ανανεώθηκε και για δεύτερη σεζόν. Τελικά λόγω μεγάλης τηλεθέασης η εκπομπή συνεχίζεται μέχρι σήμερα, με εξαίρεση το τριήμερο 19-21 Μαρτίου 2018, όπου το ΕΣΡ αποφάσισε την προσωρινή διακοπή με αιτία την προσβολή της μνήμης τεθνεώτος (της Ελένης Τοπαλούδη, θύματος βιασμού και δολοφονίας), την προστασία ανηλίκων και την ποιότητα προγράμματος. Επίσης, το ΕΣΡ έβαλε πρόστιμο 100.000 ευρώ στην Νέα Τηλεόραση ΑΕ, ιδιοκτήτρια εταιρία του καναλιού. Ειδικότερα, στην εκπομπή αναπαράχθηκε βίντεο με τους δύτες να ανασύρουν το πτώμα της θανούσης. Η οικογένεια της Ελένης Τοπαλούδη στήριξε την εκπομπή στέλνοντας επιστολή ευχαριστίας στο ΕΣΡ για την κάλυψη του θέματος.

## Προσωπική ζωή
Το 2002, παντρεύτηκε τον Αντώνη Παπασταθόπουλο. Τον Οκτώβριο του 2010, απέκτησαν μια κόρη.

## Παραπομπές


## Εξωτερικοί σύνδεσμοι
*Επίσημο ιστολόγιο

Κατηγορία:Ελληνίδες δημοσιογράφοι
Κατηγορία:Ελληνίδες τηλεπαρουσιάστριες